Broj: 711-I-1830-P-339/22-02-19

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Agate Bošnjak, više stručne suradnice u ustanovi CEKOM 3LJ,** za davanjem očitovanja Povjerenstva,na 181. sjednici održanoj dana 28. srpnja 2022.g. daje sljedeće

**OČITOVANJE**

**Ravnatelj i vršitelj dužnosti ravnatelja ustanove za istraživanje i širenje znanja u području prehrane i zdravlja CEKOM 3LJ ne smatraju se obveznicima u smislu odredbe članka 3. stavka 1. i 2. ZSSI-a te stoga nemaju obvezu podnošenja imovinske kartice.**

Obrazloženje

Zahtjev za očitovanjem podnijela je Agata Bošnjak, viša stručna suradnica u ustanovi CEKOM 3LJ. U Povjerenstvu zahtjev je zaprimljen 18. srpnja 2022.g. pod poslovnim brojem 711-U-6809-P-339/22-01-4, povodom kojeg se vodi predmet broj P-339/22.

Člankom 3. stavkom 1. i 2. ZSSI-a propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je CEKOM 3LJ ustanova osnovana od Grada Trilja te da je njegov proračunski korisnik i nalazi se u proračunskom i izvanproračunskom Registru korisnika jedinice lokalne i područne (regionalne) samouprave. Nadalje, podnositeljica navodi kako ustanovu zastupa v.d. ravnatelja te postavlja upit je li privremeni ravnatelj do raspisivanja natječaja o izboru ravnatelja obveznik objave imovinske kartice.

Uvidom u sudski registar Trgovačkog suda u Splitu utvrđeno je da je pod brojem MBS: 060343336 upisana ustanova za istraživanje i širenje znanja u području prehrane i zdravlja CEKOM 3LJ za čiji je osnivač Grad Trilj, a kao osoba ovlaštena za zastupanje upisan je Ivan Šušnjara, koja zastupa ustanovu kao vršitelj dužnosti ravnatelja od 14. rujna 2016.g.

Člankom 3. stavkom 1. podstavkom 63. i 65. propisano je da su ravnatelji odnosno predsjednici uprava regionalnih i lokalnih razvojnih agencija kao i ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Uvidom na službene internetske stranice ustanove CEKOM 3LJ utvrđeno je da je centar kompetencija za pametne gradove (CEKOM) rezultat zajedničke prijave šest istraživačko-razvojnih projekata od strane 20 partnera na temelju poziva „Podrška razvoju centara kompetencija u okviru Operativnog programa konkurentnost i kohezija 2014.-2020.g.“ Nadalje, utvrđeno je da je navedena ustanova inovacijski klaster koji potiče suradnju poduzetnika i organizacija za istraživanje i širenje znanja na projektima istraživanja i razvoja. Navedena ustanova osnovana je sukladno javnom pozivu Ministarstva gospodarstva.

Povjerenstvo ističe kako je uvidom u popis djelatnosti registriranih pri sudskom registru Trgovačkog suda u Splitu kao i činjenicu da za davanje suglasnosti odluke o osnivanju ustanove s odredbama Zakona o ustanovama nije nadležno Ministarstvo regionalnog razvoja i fondova Europske unije, utvrdilo da predmetna ustanova nije razvojna agencija osnovana od strane jedinice lokalne samouprave.

Nadalje, povjerenstvo je uvidom u popis djelatnosti ustanove utvrdilo da ista nije niti zdravstvena ustanova.

Slijedom navedenog, ravnatelj i vršitelj dužnosti ravnatelja ustanove CEKOM 3LJ nisu obveznici ZSSI-a te stoga isti nisu dužni postupati odredbama ZSSI-a pa tako niti podnositi imovinsku karticu.

Sijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana